b'\n_START_ARTICLE_\nTeodora Hazarska\n_START_SECTION_\nPoroka\n_START_PARAGRAPH_\nLeta 685 je prestol Bizantinskega cesarstva zasedel Justinijan II.. Leta 695 ga je strateg Leontij z dr\xc5\xbeavnim udarom vrgel s prestola in ga pregnal v Herson na polotoku Krimu. _NEWLINE_Justinijan je v Hersonu ostal okrog sedem let brez kak\xc5\xa1nega ve\xc4\x8djega incidenta, potem pa se je za\xc4\x8delo  govoriti, da na\xc4\x8drtuje svoj povratek na bizantinski prestol. Hersonske oblasti so ga zato leta 702 hotele aretirati in ga poslati nazaj v Konstantinopel, Justinija pa jim je pobegnil in dobil zato\xc4\x8di\xc5\xa1\xc4\x8de na dvoru hazarskega kagana Busirja.  _NEWLINE_Busir ga je prisr\xc4\x8dno sprejel in ga leta 703 poro\xc4\x8dil s svojo sestro, katere prvotno ime ni znano. \xc5\xbdena je prestopila v halcedonsko kr\xc5\xa1\xc4\x8dansko vero in se preimenovala v Teodoro. Ime si je najbr\xc5\xbe izbrala v spomin na \xc5\xbeeno Justinijana I. Busir je zakoncema zagotovil vir dohodkov in hi\xc5\xa1o v Fanagoniji na prehodu iz \xc4\x8crnega v Azovsko morje._NEWLINE_Ko je cesar Tiberij III. Apsimar izvedel za Justinijanovo poroko, se je zavedel nevarnosti novega zavezni\xc5\xa1tva in je podkupil Busirja, da Justinijana ubije. Kronist Teofan Spovednik o tem pi\xc5\xa1e, da je Busir okrog leta 704 nad svojega svaka poslal fanagorijskega tuduna Balcigina in ker\xc5\xa1kega tuduna Papacisa. Teodora je preko podkupljenih su\xc5\xbenjev izvedala za zaroto. Justinijan je oba mo\xc5\xbea zadavil in z ribi\xc5\xa1ko ladjo pobegnil v Herson. Teodoro je pustil v ujetni\xc5\xa1tvu njenega brata. V \xc4\x8dasu, ko je bil Justinijan na begu, se jima je rodil edini poznani sin Tiberij.\n_START_SECTION_\nCesarica\n_START_PARAGRAPH_\nJustinijan je leta 705 sklenil novo zavezni\xc5\xa1tvo z bolgarskim kanom Tervelom in z vojsko 15.000 Tervelovih konjenikov odjezdil pred Konstantinopel. Justinijanovim prista\xc5\xa1em je po opu\xc5\xa1\xc4\x8denem vodovodnem kanalu uspelo priti v mesto in prevzeti oblast. Teodora je bila medtem \xc5\xa1e vedno v ujetni\xc5\xa1tvu pri  svojem bratu. _NEWLINE_V Teofanovi kroniki in v kroniki Chronographikon syntomon ekumenskega patriarha Nikeforja I. Konstantinoplskega pi\xc5\xa1e, da je Justinjan nameraval priti do svoje \xc5\xbeene s silo. Leta 705 ali 706 je v Azovsko morje poslal oddelek bizantinske mornarice z nalogo, da Teodoro osvobodi in jo pripelje v Konstantinopel. Njegove ladje je po poti zajel vihar, tako da so se potopile \xc5\xa1e preden so pri\xc5\xa1le do cilja. Busir mu je zatem sporo\xc4\x8dil, da je vojna nepotrebna in je bil pripravljen izro\xc4\x8diti Teodoro in njunega sina Tiberija. Justinijan je ponju poslal svojega kubikularija Teofilaka in njuna vrnitev je potekala brez zapletov. Po prihodu v Konstantinopel je Justinijan Teodoro kronal za  Avgusto, sina Tiberija pa za socesarja in mu s tem zagotovil pravico do nasledstva.\n_START_SECTION_\nOdstavitev\n_START_PARAGRAPH_\nJustinijan je med svojim drugim vladanjem neusmiljeno obra\xc4\x8dunaval s prista\xc5\xa1i svojih predhodnikov Leontija in Tiberija III.. Nezadovoljstvo v dr\xc5\xbeavi je nara\xc5\xa1\xc4\x8dalo, dokler ni leta 711 v Hersonu izbruhnil upor, ki ga je vodil pregnani general Filipik Bardan ob podpori kagana Busirja. _NEWLINE_Justinijan je bil v tistem \xc4\x8dasu v Armeniji, tako da se ni mogel pravo\xc4\x8dasno vrniti v Konstantinopel in obraniti svoje oblasti. Justinijana so aretirali in ga decembra 711 pred mestnim obzidjem usmrtili. Njegovo glavo so kot trofejo poslali  novemu cesarju Bardanu. Ko je Justinijanova mati Anastazija izvedela za njegovo smrt, je s \xc5\xa1estletnim socesarjem Tiberijem zbe\xc5\xbeala v Blaherne in se zatekla v cerkev sv. Marije. Filipikovi privr\xc5\xbeenci so ju izsledili, malega Tiberija pred cerkvijo usmrtili in s tem izkoreninili Heraklijevo dinastijo._NEWLINE_Kaj se je v tem \xc4\x8dasu dogajalo s Teodoro ni jasno. Teofan in Nikefor o tem ne poro\xc4\x8data,  kronist Ivan Zonara pa trdi, da so jo umorili. Zonara je o teh dogodkih pisal \xc5\xa1tiri stoletja kasneje, zato so njegove trditve vpra\xc5\xa1ljive. V nasprotju z drugimi cesaricami se za Teodoro ne omenja niti kdaj in kako je umrla niti kje je pokopana.'